## Pravilnik o postupku, uvjetima i načinu pripajanja otvorenih investicijskih fondova

### NN 139/2006 (22.12.2006.), Pravilnik o postupku, uvjetima i načinu pripajanja otvorenih investicijskih fondova

# HRVATSKA AGENCIJA ZA NADZOR FINANCIJSKIH USLUGA

**3156**

Na temelju članka 181. stavka 1. Zakona o investicijskim fondovima (»Narodne
novine«, br.150/05; u daljnjem tekstu: Zakon), Hrvatska agencija za nadzor
financijskih usluga (u daljnjem tekstu: Agencija) donijela je na sjednici
održanoj 14. prosinca 2006. godine

## PRAVILNIK

### O POSTUPKU, UVJETIMA I NAČINU PRIPAJANJA OTVORENIH INVESTICIJSKIH FONDOVA

Članak 1.

Ovim se Pravilnikom propisuju postupak, uvjeti i način pripajanja otvorenih
investicijskih fondova.

Članak 2.

(1) Jedan ili više otvorenih investicijskih fondova mogu se pripojiti drugom
fondu bez da se provede postupak likvidacije, prijenosom cijele imovine jednog
ili više fondova (pripojenih fondova) drugome fondu (fondu preuzimatelju).
(2) Dva ili više otvorenih investicijskih fondova mogu se spojiti bez da se
provede postupak likvidacije, osnivanjem novog fonda u koji prelazi cijela
imovina svakog od fondova koji se spajaju i time prestaju postojati. Svaki od
fondova koji se spaja smatra se fondom koji se pripaja, a novi fond se smatra
fondom preuzimateljem.
(3) Vrijednost udjela fondova iz članka 1. i članka 2. ovog Pravilnika se
određuje na način da se:
– preuzme vrijednost udjela fonda preuzimatelja;
– preuzme vrijednosti udjela pripojenog fonda;
– formira nova (ponderirana) vrijednost udjela na način da se za svaki od
fondova koji sudjeluju u pripajanju odredi ponder ovisno o ukupnoj neto imovini
i prema ponderu se izračuna vrijednost udjela novog fonda.
(4) Ovisno o povećanju odnosno smanjenju vrijednosti udjela fondova koji
sudjeluju u pripajanju, svaki od imatelja udjela bi dobio više odnosno manje
udjela.
(5) Bez obzira koji se način odabere i da li se broj udjela imateljima udjela
mijenja, umnožak broja udjela i vrijednosti udjela ostaje jednak kao i prije
postupka pripajanja.
(6) Pripajanje se ne smatra ulaskom ili izlaskom iz fonda, pa se imateljima
udjela ne naplaćuju ulazna odnosno izlazna naknada.

Članak 3.

(1) Pripajanje otvorenih investicijskih fondova je moguće provesti na dva
načina:
1. pripajanje otvorenih investicijskih fondova kojima upravljaju različita
društva za upravljanje i
2. pripajanje otvorenih investicijskih fondova kojima upravlja isto društvo za
upravljanje.
(2) Društvo za upravljanje odnosno njegov nadzorni odbor, ako se radi o
pripajanju fondova kojima upravlja isto društvo, društva za upravljanje
fondovima odnosno njihovi nadzorni odbori, ako se radi o pripajanju fondova
kojima upravljaju različita društva, donosi/donose odluku o pripajanju fondova i
sklapa/sklapaju ugovor o pripajanju.
(3) Ugovor iz stavka 2. ovog članka mora sadržavati sljedeće podatke:
– puni naziv tvrtke, temeljni kapital, upisan predmet poslovanja za društvo/a
koja u upravljaju fondom/fondovima koji se pripajaju,
– početak rada, naziv, vrstu i vrijednost imovine fondova koji se pripajaju,
– ime novog fonda nakon pripajanja,
– rok i način pripajanja i
– izračun vrijednosti udjela u novom fondu.
(4) Društvo za upravljanje odnosno njegov nadzorni odbor, ako se radi o
pripajanju fondova kojima upravlja isto društvo, društva za upravljanje
fondovima odnosno njihovi nadzorni odbori, ako se radi o pripajanju fondova
kojima upravljaju različita društva, podnosi/podnose Agenciji zahtjev za
pripajanje otvorenih investicijskih fondova.
(5) Zahtjevu iz stavka 3. ovog članka se prilaže:
1. odluka o pripajanju fondova,
2. ugovor o pripajanju,
3. godišnja financijska izvješća i izvješća o stanju društava koji sudjeluju u
pripajanju za posljednju poslovnu godinu,
4. ako se zadnja godišnja financijska izvješća odnose na poslovnu godinu koja je
istekla više od šest mjeseci prije sklapanja ugovora o pripajanju, i nova
financijska izvješća na određeni dan od kojeg nije proteklo više od tri mjeseca
od dana sklapanja ugovora o pripajanju sastavljena po propisima koji su se
primjenjivali pri izradi posljednjih godišnjih financijskih izvješća,
5. potvrdu da društvo za upravljanje po završetku postupka pripajanja fondova
zadovoljava odredbe čl. 22. Zakona o iznosu temeljnog kapitala društva za
upravljanje,
6. godišnja financijska izvješća i izvješća o stanju fondova koji sudjeluju u
pripajanju za posljednju poslovnu godinu,
7. ako se zadnja godišnja financijska izvješća odnose na poslovnu godinu koja je
istekla više od šest mjeseci prije postupka pripajanja, i nova financijska
izvješća na određeni dan od kojeg nije proteklo više od tri mjeseca od dana
sklapanja ugovora o pripajanju sastavljena po propisima koji su se primjenjivali
pri izradi posljednjih godišnjih financijskih izvješća,
8. popis povezanih osoba društava za upravljanje koji sudjeluju u pripajanju,
9. elaborat o pripajanju fondova koji sadrži:
– razloge pripajanja,
– pojedinosti o fondovima koji se pripajaju (portfelj fondova, vrijednost neto
imovine, vrijednost udjela),
– način pripajanja – obrazloženje metode pripajanja i izračuna vrijednosti
udjela,
– pojedinosti o novonastalom fondu, investicijska politika, djelokrug
poslovanja.

Članak 4.

(1) Društvo za upravljanje investicijskim fondom koji ispunjava uvjete iz čl.
93. Zakona je dužno dati javnu ponudu za preuzimanje otvorenog investicijskog
fonda kojim upravlja i između dostavljenih ponuda izabrati najpovoljniju ponudu,
postupajući pri tom s povećanom pažnjom i brinući se o pravima i interesima
imatelja udjela.
(2) O Zahtjevu za odobrenje pripajanja otvorenih investicijskih fondova odlučuje
Agencija.
(3) Nakon provedenog postupka pripajanja u registru fondova identifikacijski
broj fonda je broj fonda preuzimatelja. U slučaju pripajanja po čl. 2. st. 2.
ovog Pravilnika društvo za upravljanje podnosi prijavu upisa u sudski registar
te Agencija određuje novi identifikacijski broj fonda u registru fondova.
(4) Društvo za upravljanje je dužno dostaviti Agenciji izmijenjeni Statut i
Prospekt fonda.
(5) Društvo za upravljanje po donošenju odluke o pripajanju je dužno o
pripajanju fonda bez odgode obavijestiti javnim pozivom sve imatelje udjela u
pripojenom fondu. Imateljima udjela koji u periodu do 5 dana prije završetka
postupka pripajanja žele istupiti iz fonda, društvo za upravljanje ne smije
obračunati i naplatiti izlaznu naknadu.
(6) Društvo za upravljanje je dužno nakon završetka postupka pripajanja
obavijestiti sve imatelje udjela o vrijednosti udjela i broju udjela u njihovom
vlasništvu na prvi dan nakon izvršenja postupka pripajanja.

Prijelazne i završne odredbe

Članak 5.

Ovaj Pravilnik stupa na snagu osmog dana od objave u »Narodnim novinama«.

Klasa: 011-01/06-01/44
Urbroj: 326-01/06-01
Zagreb, 14. prosinca 2006.

Predsjednik Uprave
**Ante Samodol**, v. r.

Pravilnik, NN 139/2006-3156
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)